KIRJALLINEN KYSYMYS E-3187/01 esittäjä(t): Hanja Maij-Weggen (PPE-DE) komissiolle. Luonnonvaraisten eläinten liha (bushmeat).



Virallinen lehti nro 160 E , 04/07/2002 s. 0069 - 0070



KIRJALLINEN KYSYMYS E-3187/01 esittäjä(t): Hanja Maij-Weggen (PPE-DE) komissiolle (20. marraskuuta 2001) Aihe: Luonnonvaraisten eläinten liha (bushmeat) Voiko komissio vahvistaa vastaanottaneensa 6. marraskuuta 340 000 Euroopan kansalaisen allekirjoittaman adressin, jolla vastustetaan afrikkalaisen niin kutsutun bushmeat-lihan (luonnonvaraisten eläinten liha) kasvavia markkinoita Euroopassa, jonne lihaa väitetään tuotavan 4 miljoonaa tonnia vuodessa? Onko komissio tietoinen siitä, että kyseinen liha on peräisin Afrikan eri luonnonvaraisista eläimistä, joiden joukossa on lajeja, joita uhkaa sukupuuttoon kuoleminen? Onko komissio valmis ottamaan käyttöön tuontikiellon tämän lihan osalta tai luomaan sen tuontia koskevan tiukan ja valvotun kiintiöjärjestelmän, koska muuten kyseisen viennin seurauksena tietyt Afrikassa luonnonvaraisena elävät eläinryhmät kuolevat sukupuuttoon 10 vuoden sisällä? Margot Wallströmin komission puolesta antama vastaus (13. helmikuuta 2002) Komissio vahvistaa, että Euroopan eläintarha- ja akvaarioliitto (EAZA) ja International Fund for Animal Welfare -rahasto (IFAW) luovuttivat 1 800 000 ihmisen allekirjoittaman, bushmeat-kriisiä koskevan addressin kehitysyhteistyöstä ja humanitaarisesta avusta vastaavalle komissaarille kehitysyhteistyöneuvoston kokouksen yhteydessä pidetyssä lehdistötilaisuudessa 8. marraskuuta 2001. Komissio ei ole tietoinen, mihin perustuu tieto siitä, että unioniin tuotaisiin neljä miljoonaa tonnia lihaa. Luku ei esiinny virallisissa tilastoissa eikä komissio ole tietoinen muistakaan lähteistä. Kansainvälisiä ja yhteisön erittäin uhanalaisia lajeja koskevia sääntöjä tiukasti tulkiten ei bushmeat-lihaa voida tuoda yhteisöön laillisesti. Vuosittain yhteisöön tuodaan yhteensä noin 40 000 tonnia naudanlihaa. Tulli ja eläinlääkärit valvovat tämän lihan tuontia erittäin tiukasti sekä lihaa vievässä Afrikan maassa että yhteisössä. Jotkut bushmeat-kriisin takia uhanalaisiksi tulleet lajit, kuten gorillat, simpanssit ja norsut, kuuluvat luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen N:o 338/97/EY(1) liitteeseen A, joka koskee luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES) täytäntöönpanoa. Näiden lajien yksilöiden tai niiden osista peräisin olevien tuotteiden tuontia valvotaan tiukasti tämän asetuksen mukaisesti. Liitteessä A mainittujen uhanalaisten lajien kaupallinen tuonti on kielletty. Kun otetaan huomioon nämä olosuhteet, tuontikiintiöiden käyttöönotto ei näytä tuovan ratkaisua bushmeat-kriisiin, vaan ongelma pitäisi ratkaista ryhtymällä toimenpiteisiin juuri niissä maissa, joissa tämä toiminta on yleinen. Tällä hetkellä komissio rahoittaa useita jossakin määrin bushmeat-kriisiin liittyviä suojeluhankkeita Afrikassa, erityisesti Keski-Afrikan alueilla. Näitä ovat esimerkiksi: - Keski-Afrikan metsäekosysteemejä koskevassa ohjelma (Ecofac), jossa on useita osia, joiden avulla vastustetaan, valvotaan ja torjutaan salametsästystä suojelualueilla sekä niiden ympäristössä. - ABAC-hanke (Alternatives au Braconnage en Afrique Centrale), jossa kehitetään vaihtoehtoja Keski-Afrikan laittomalle metsästykselle, ja jonka erityistavoitteena on vähentää laitonta metsästystä huolehtimalla siitä, että lihaa on enemmän saatavilla valvotusti. Tämän pitäisi vähentää paineita luonnonvaraisia eläimiä kohtaan. - MIKE-hanke (Monitoring Illegal Killing of Elephants) kokoaa tietoa siitä, miten paljon ja millä tavoin norsuja tapetaan laittomasti sekä arvioi, miksi näin on tapahtunut. Tietoja käytetään hyväksi CITES-yleissopimuksen mukaisia päätöksiä laadittaessa ja sellaisten elinympäristöjen hoidossa Afrikassa, joilla esiintyy norsuja ja muita uhanalaisia lajeja. Tämän pitäisi lopultakin luoda perusta norsujen ja norsuista saatavien tuotteiden kestävälle hoidolle Afrikassa ja avustaa siten salametsästyksen vastustamista. (1) EYVL L 61, 3.3.1997.